Predkladacia správa

	Predkladaný materiál bol vypracovaný na základe aktuálnej potreby riešiť  otázku posilnenia ekonomickej dimenzie zahraničnej politiky SR vo vybraných teritóriách už v priebehu roku 2001, pričom jeho náplň je v súlade s materiálom "Správa o stave siete zastupiteľských úradov SR v zahraničí v r.2001 a východiská pre jej ďalší rozvoj", ktorý bol predložený na rokovanie vlády v júni 2001 ministrom zahraničných vecí, ministrom hospodárstva, ministrom obrany a ministrom vnútra.  V zmysle návrhu uznesenia k uvedenému materiálu, bod B.3., bude konkrétna predstava o budovaní a rozvoji siete zastupiteľských úradov SR v zahraničí po roku 2001 aj s vyčíslením potrebných finančných prostriedkov na jej realizáciu predložená ako kompletná informácia o vecnom a finančnom zabezpečení siete ZÚ SR v súlade s prioritami slovenskej zahraničnej politiky do 30. 9. 2001 v samostatnom materiáli, na ktorého tvorbe sa MH SR taktiež podieľa. Vzhľadom na skutočnosť, že uvedená kompletná informácia bude riešiť problematiku rozvoja siete ZÚ SR až od roku 2002,  nutnosť riešenia niektorých otázok už v tomto roku vyvolala potrebu predložiť samostatný materiál obsahujúci návrh na zriadenie obchodno-ekonomického oddelenia Zastupiteľského úradu SR v Ľubľani - Slovinskej republike, pri Generálnom konzuláte v Užhorode – Ukrajine, rozšírenie systemizácie miest na obchodno-ekonomických oddeleniach v Berlíne, vo Varšave a v Moskve a vysporiadanie pracovísk v tzv. podielovom financovaní a riadení ministerstiev v Rige/Haagu a v Budapešti.

	Napriek proklamovanej podpore ekonomickej dimenzie diplomacie v programovom vyhlásení vlády SR sa MH SR v posledných dvoch rokoch nepodarilo presadiť rozvojové zámery siete obchodno-ekonomických oddelení do rozpočtového krytia. Z tohto dôvodu MZV SR navrhlo zaviesť systém tzv. spoločného podielového financovania a riadenia pracovísk v tých zriaďovaných a existujúcich ZÚ SR, kde MH SR nebude mať možnosť vytvoriť samostatné pracovisko, avšak kde je podstatný a dynamicky rastúci význam ekonomických a obchodných aktivít.        

	Celkové náklady na krytie návrhov ministerstva predstavujú pre rok 2001 čiastku 5,8 mil. Sk, od roku 2002 ročne 15,4 mil. Sk.

	Návrh prešiel medzirezortným pripomienkovým konaním na Ministerstve zahraničných vecí Slovenskej republiky a Ministerstve financií Slovenskej republiky a pripomienky boli do textu zapracované.